நிதி மூலதனம் தற்போது உலக உணவு மற்றும் எண்ணெய் சந்தைகளில் வேகமாக ஓடிக்கொண்டிருக்கிறது. இது மக்களின் வாழ்க்கையோடு விளையாடுவதாகும். உணவு / எண்ணெய் வணிகம், ஊக வணிக செயல்பாட்டிற்கு உள்ளாக்கப்படுகிறது. எல்லா நாடுகளும் குறிப்பாக வளரும் நாடுகள் சந்திக்கும் விலை உயர்வு இதன் தீவிரத் தன்மையை காட்டுகிறது. பொருளுக்கான கிராக்கி எவ்வளவு சந்தை அளிப்பு எவ்வளவு என்பதைப் பற்றி கணக்கில் கொள்ளாது நிறைய லாபம் சம்பாதிக்கும் நோக்கத் துடன் பொருட்களின் விலையினை செயற்கையான ஏற்ற இறக்கத்திற்கு உட்படுத்தும் வர்த்தக சூதாடிகளுக்கு உகந்த தளத்தை இந்த நிதிச் சந்தை கொடுத்திருக்கிறது. இது உண்மை ஊதியம் அரிக்கப்படுவதிலும், பட்டினியால் வாடுவோர் எண்ணிக்கை உயர்விலும் கல்வி மற்றும் உடல் நலன் பெறும் வாய்ப்பு குறைந்து போவதிலும் – ஏழை மக்கள் தங்கள் வாழ்வில் பேரழிவை சந்திப்பதிலும் முடியும்.